13. ข้อมูลทางการเงินที่สำคัญ

  13.1 สรุปรายงานการสอบบัญชี

  (ก) งบการเงินปี 2556 ตรวจสอบโดยนางสาววรรญา พุทธเสถียร ผู้สอบบัญชีรับอนุญาตเลขที่
  4387 จากบริษัท เอส.เค. แอคเคาน์แต้นท์ เซอร์วิสเซส จำกัด

  ผู้สอบบัญชีได้ตรวจสอบงบการเงินของบริษัทฯ
  และได้ให้ความเห็นว่างบการเงินรวมและงบการเงินเฉพาะกิจการ
  แสดงฐานะการเงินรวมและฐานะการเงินเฉพาะกิจการ ณ วันที่ 31 ธันวาคม 2556
  ผลการดำเนินงานรวมและผลการดำเนินงานเฉพาะกิจการ
  และกระแสเงินสดรวมและกระแสเงินสดเฉพาะกิจการ สำหรับปี สิ้นสุดวันเดียวกัน
  โดยถูกต้องตามที่ควรในสาระสำคัญตามมาตรฐานการรายงานทางการเงิน

  บริษัทฯ ได้นำมาตรฐานการบัญชีใหม่ มาตรฐานการรายงานทางการเงินใหม่
  การตีความมาตรฐานการบัญชีใหม่
  และแนวปฎิบัติทางบัญชีใหม่ที่มีผลบังคับใช้สำหรับรอบระยะเวลาบัญชีที่เริ่มต้นในหรือภายหลังวันที่ 1
  มกราคม 2556 มาถือปฎิบัติ โดยไม่มีผลกระทบต่อรายงานทางการเงินงวดปัจจุบัน ยกเว้น
  มาตรฐานการบัญชี ฉบับที่ 12 ภาษีเงินได้
  ซึ่งจะมีผลกระทบต่องบการเงินตามรายละเอียดในหมายเหตุประกอบงบการเงินข้อ 4

  (ข) งบการเงินปี 2557 ตรวจสอบโดยนางสาวซูซาน เอี่ยมวนิชชา ผู้สอบบัญชีรับอนุญาตเลขที่
  4306 จากบริษัท เอส พี ออดิท จำกัด

  ผู้สอบบัญชีได้ตรวจสอบงบการเงินของบริษัทฯ
  และได้ให้ความเห็นว่างบการเงินรวมและงบการเงินเฉพาะกิจการ
  แสดงฐานะการเงินรวมและฐานะการเงินเฉพาะกิจการ ณ วันที่ 31 ธันวาคม 2557
  ผลการดำเนินงานรวมและผลการดำเนินงานเฉพาะกิจการ
  และกระแสเงินสดรวมและกระแสเงินสดเฉพาะกิจการ สำหรับปี สิ้นสุดวันเดียวกัน
  โดยถูกต้องตามที่ควรในสาระสำคัญตามมาตรฐานการรายงานทางการเงิน

  (ค) งบการเงินปี 2558 ตรวจสอบโดยนายเชิดสกุล อ้นมงคล ผู้สอบบัญชีรับอนุญาต เลขทะเบียน
  7195 จากบริษัท ซี ดับเบิ้ลยู พี จำกัด

  ผู้สอบบัญชีได้ตรวจสอบงบการเงินของบริษัทฯ
  และได้ให้ความเห็นว่างบการเงินรวมและงบการเงินเฉพาะกิจการ
  แสดงฐานะการเงินรวมและฐานะการเงินเฉพาะกิจการ ณ วันที่ 31 ธันวาคม 2558
  ผลการดำเนินงานรวมและผลการดำเนินงานเฉพาะกิจการ
  และกระแสเงินสดรวมและกระแสเงินสดเฉพาะกิจการ สำหรับปี สิ้นสุดวันเดียวกัน
  โดยถูกต้องตามที่ควรในสาระสำคัญตามมาตรฐานการรายงานทางการเงิน
  ยกเว้นผลกระทบที่อาจเกิดขึ้นจากการปรับมูลค่าเงินลงทุนในกิจการร่วมค้า
  และการรับรู้ส่วนแบ่งขาดทุนจากเงินลงทุนในการร่วมค้า
  อันเนื่องมาจากงบการเงินของกิจการร่วมค้าดังกล่าวยังไม่ผ่านการตรวจสอบจากผู้สอบบัญชีรับอนุญาต

  13.2 ตารางสรุปฐานะการเงินและผลการดำเนินงาน

สรุปงบแสดงฐานะทางการเงิน

[]

สรุปงบแสดงฐานะทางการเงิน (ต่อ)

[]

สรุปงบกำไรขาดทุนเบ็ดเสร็จ

[]

งบกระแสเงินสด

[]

งบกระแสเงินสด (ต่อ)

[]

  13.3 ตารางสรุปอัตราส่วนทางการเงินที่สำคัญ

  []

14. การวิเคราะห์และคำอธิบายของฝ่ายจัดการ

14.1 ผลการดำเนินงาน

  เนื่องจากธุรกิจหลักของบริษัทฯ และบริษัทในเครือ คือธุรกิจด้านการพัฒนาอสังหาริมทรัพย์
  สาธารณูปโภคพื้นฐาน และพลังงาน
  ซึ่งล้วนเป็นธุรกิจที่เกี่ยวเนื่องและสัมพันธ์กับการเจริญเติบโตและการพัฒนาทางเศรษฐกิจของประเทศ
  โดยธุรกิจหลักของบริษัทฯ
  คือการพัฒนาเพื่อขายและการให้บริการด้านสาธารณูปโภคในนิคมอุตสาหกรรมเกตเวย์ ซิตี้
  ซึ่งมีการขยายตัวสัมพันธ์กับการเจริญเติบโตของภาคการผลิตและการลงทุนภาคเอกชน
  ประกอบกับนโยบายภาครัฐในการดำเนินการด้านสิ่งแวดล้อม
  ที่เป็นอีกปัจจัยหนึ่งที่ช่วยผลักดันให้เกิดความต้องการพื้นที่ในนิคมอุตสาหกรรม

  เศรษฐกิจไทยในปี 2558 แม้จะขยายตัวในอัตราร้อยละ 2.8 แต่เป็นผลจากฐานที่ต่ำในปี 2557
  ที่ขยายตัวเพียงร้อยละ 0.9
  โดยการฟื้นตัวเป็นไปอย่างเชื่องช้าจากปัจจัยลบที่กดดันต่อเนื่องมาจากปีก่อนหน้า
  และปัจจัยใหม่ที่เกิดขี้นระหว่างปี เช่น การบริโภคภาคเอกชนที่ขยายตัวในเกณฑ์ต่ำ
  การลงทุนภาคเอกชนที่ยังไม่ฟื้นตัว เนื่องจากถูกกดดันจากการบริโภคภาคเอกชน
  และการส่งออกที่ซบเซา ทำให้มีกำลังการผลิตส่วนเกิน และการย้ายฐานการผลิตไปยังประเทศ
  CLMV อย่างต่อเนื่อง ส่วนการใช้จ่ายภาครัฐนั้น
  แม้รัฐบาลจะพยายามเร่งรัดการเบิกจ่ายงบประมาณ แต่การลงทุนภาครัฐยังทำได้จำกัด
  และเกิดความล่าช้าในหลายโครงการ

  จากสถิติในการยื่นขอรับการส่งเสริมการลงทุนในประเทศไทยของสำนักงานคณะกรรมการส่งเสริมการลงทุน
  พบว่า ในปี 2558 มีโครงการที่ยื่นขอรับการส่งเสริมการลงทุนเพียง 1,038 โครงการ
  มูลค่าเงินลงทุน 218.12 พันล้านบาท เทียบกับ 3,197 โครงการ มูลค่ารวม 1,956.53
  พันล้านบาทในปี 2557 โดยเป็นโครงการลงทุนโดยตรงจากต่างประเทศ จำนวน 559 โครงการ
  มูลค่าเงินลงทุน 106.54 พันล้านบาท
  โดยมีญี่ปุ่นเป็นประเทศที่มีปริมาณเงินลงทุนในการยื่นขอรับการส่งเสริมสูงที่สุด อย่างไรก็ตาม
  จากตัวเลขโครงการของต่างชาติที่ยื่นขอรับการส่งเสริมนั้น มี 139 โครงการ รวมมูลค่า 42.53
  พันล้านบาท ที่อยู่ในนิคมอุตสาหกรรมหรือเขตอุตสาหกรรม
  แต่ส่วนใหญ่จะอยู่ในจังหวัดระยองและชลบุรี

  ปัจจัยดังกล่าวล้วนส่งผลกระทบต่อธุรกิจในวงกว้าง รวมทั้งการดำเนินธุรกิจของบริษัทฯด้วย
  อย่างไรก็ตาม ในด้านธุรกิจพลังงานของบริษัทฯนั้น ปัจจัยเหล่านี้จะไม่
  ส่งผลกระทบโดยตรงต่อโครงการที่ดำเนินการอยู่แล้ว
  เนื่องจากในการพัฒนาโครงการโรงไฟฟ้าในลักษณะของโครงการ IPP นั้น
  จะต้องมีการทำสัญญาซื้อขายไฟ้ฟ้ากับการไฟฟ้าฝ่ายผลิตแห่งประเทศไทยไว้ล่วงหน้าแล้ว

(1) รายได้และต้นทุน

  บริษัทฯ มีรายได้ทั้งหมดในปี 2556-2558 จำนวน 1,188.85 ล้านบาท 1,270.53 ล้านบาท
  และ 772.08 ล้านบาท 0ตามลำดับ อันประกอบไปด้วยรายได้จากการขายที่ดิน
  รายได้จากธุรกิจที่เกี่ยวเนื่องกับนิคมอุตสาหกรรม รายได้ค่าที่ปรึกษาและบริหาร
  รายได้จากธุรกิจไฟฟ้า และรายได้อื่นๆ โดยมีรายละเอียดสรุปได้ดังนี้

รายได้จากการขายและต้นทุนขาย

  ปี 2556 บริษัทฯ มียอดการโอนที่ดิน 180 ไร่ คิดเป็นรายได้จำนวน 451.65 ล้านบาท
  ในขณะที่ต้นทุนที่ดินและค่าใช้จ่ายในการพัฒนาที่ดินที่ปรับตัวสูงขึ้น
  จึงส่งผลกระทบต่ออัตรากำไรขั้นต้นจากการขายที่ดิน
  โดยบริษัทฯมีกำไรขั้นต้นจากการขายที่ดินจำนวน 254.71 ล้านบาท
  คิดเป็นอัตรากำไรขั้นต้นร้อยละ 56.40

  ปี 2557 บริษัทฯ มีรายได้จากการขายที่ดิน 394.75 ล้านบาท
  จากการโอนกรรมสิทธิ์ในที่ดินให้ลูกค้าจำนวน 154.40 ไร่
  ในขณะที่ต้นทุนที่ดินและค่าใช้จ่ายในการพัฒนาที่ดินที่เพิ่มสูงขึ้น ทำให้บริษัทฯ
  มีอัตรากำไรขั้นต้นจากการขายที่ดินเพียงร้อยละ 44.25

  ปี 2558 รายได้จากการขายที่ดินลดลงเหลือเพียง 83.18 ล้านบาท
  จากยอดการโอนกรรมสิทธิ์ในที่ดินจำนวน 29.71 ไร่ ในขณะที่ต้นทุนขายลดเหลือจำนวน 30.52
  ล้านบาท ส่งผลให้อัตรากำไรขั้นต้นจากการขายเพิ่มสูงขึ้นเป็นร้อยละ 63.31

รายได้ค่าเช่าและต้นทุนค่าเช่า

  เพื่อเป็นการอำนวยความสะดวกให้กับผู้ประกอบการภายในนิคมฯ บริษัทฯ
  จึงจัดให้มีอาคารพักให้เช่าสำหรับพนักงานที่ปฏิบัติงานอยู่ภายในนิคม
  โดยรายได้ค่าเช่ามักปรับเปลี่ยนไปตามอัตราการเข้าพัก ในปี 2556-2558
  รายได้ค่าเช่าค่อยๆปรับลดลง จากจำนวน 38.37 ล้านบาท ในปี 2556 เหลือ 33.95 ล้านบาท
  ในปี 2558 ในขณะที่ต้นทุนค่าเช่ากลับเพิ่มสูงขึ้นจากจำนวน 18.34 ล้านบาท เป็น 21.26
  ล้านบาท เนื่องจากเริ่มมีอาคารที่พักสร้างใหม่เกิดขึ้นบริเวณใกล้เคียง
  ทำให้ผู้เช่ามีตัวเลือกมากขึ้น ประกอบกับอาคารพักและองค์ประกอบต่างๆในนิคมฯ
  เริ่มเก่าและชำรุด ทำให้ผู้เช่าบางส่วนย้ายออกไปพักนอกนิคม ซึ่งในปี 2558 นี้
  บริษัทฯจึงเริ่มทยอยปรับปรุงอาคารหอพักเพื่อให้กลับมาอยู่ในสภาพที่ดี
  โดยบันทึกค่าใช้จ่ายที่เกิดขึ้นเป็นต้นทุน จึงส่งผลให้ต้นทุนค่าเช่าในปี 2558
  เพิ่มสูงขึ้นสวนทางกับรายได้ค่าเช่าที่ลดลง

รายได้ค่าบริการสาธารณูปโภคและต้นทุนค่าบริการสาธารณูปโภค

  รายได้ส่วนนี้เกิดจากการให้บริการระบบสาธารณูปโภคในนิคมฯ เช่น ค่าน้ำประปา
  การบำบัดน้ำเสีย การกำจัดขยะ และรายได้ค่าบำรุงสาธารณูปโภคส่วนกลาง เป็นต้น โดยบริษัทฯ
  มีรายได้ค่าบริการสาธารณูปโภคจำนวน 119.82 ล้านบาท 112.67 ล้านบาท และ 109.64
  ล้านบาทในปี 2556-2558 ตามลำดับ ลดลงสัมพันธ์กับการลดลงของรายได้ค่าเช่า
  ในด้านต้นทุนค่าบริการสาธารณูปโภคนั้น มีจำนวน 78.56 ล้านบาท 75.47 ล้านบาท และ
  81.17 ล้านบาท ส่งผลให้มีกำไรขั้นต้นจำนวน 41.26 ล้านบาท 37.20 ล้านบาท และ 28.47
  ล้านบาท ในปี 2556 ปี 2557 และปี 2558 ตามลำดับ คิดเป็นอัตรากำไรขั้นต้น ร้อยละ 34.44
  ร้อยละ 33.02 และร้อยละ 25.96 สำหรับต้นทุนค่าบริการสาธารณูปโภคที่เพิ่มสูงขึ้นนั้น
  เกิดจากการซ่อมแซมระบบสาธารณูปโภคในนิคมที่เกิดการชำรุดจากการใช้งาน
  เพื่อให้คงสภาพการใช้งานที่ดี
  โดยค่าใช้จ่ายในการซ่อมแซมดังกล่าวได้ถูกบันทึกเป็นต้นทุนค่าบริการสาธารณูปโภคทั้งจำนวน

รายได้ค่าที่ปรึกษาและบริหารและต้นทุนค่าที่ปรึกษาและบริหาร

  จากการที่บริษัทฯ มีบุคลากรที่มีศักยภาพและมีความเชี่ยวชาญในงานด้านต่างๆ อย่างหลากหลาย
  บริษัทฯ จึงมีนโยบายในการใช้บุคคลากรบางส่วนงานร่วมกัน ระหว่างบริษัทย่อย บริษัทร่วม
  และบริษัทที่เกี่ยวข้องกัน โดยมีการคิดค่าบริการระหว่างกัน ซึ่งจะก่อให้เกิดประโยชน์ร่วมกัน
  คือบริษัทฯ สามารถบริหารทรัพยากรบุคคลให้เกิดประโยชน์สูงสุด และมีรายได้เพิ่มขึ้น
  ในขณะที่ผู้รับบริการก็สามารถประหยัดต้นทุนด้านบุคลากร เช่น ต้นทุนในการฝึกอบรมและพัฒนา
  รวมถึงต้นทุนด้านสวัสดิการต่างๆ อีกด้วย

  อย่างไรก็ตาม ด้วยหลักเกณฑ์ของการจัดทำงบการเงินรวม
  ที่ต้องตัดรายการที่เกิดระหว่างบริษัทใหญ่กับบริษัทย่อยออก ทำให้รายได้บางส่วนถูกตัดออกไป
  ในขณะที่บริษัทฯ ยังคงต้องบันทึกค่าใช้จ่ายด้านพนักงานเป็นต้นทุนเช่นเดิม
  จึงทำให้รายได้และต้นทุนค่าที่ปรึกษาและบริหารที่แสดงในงบการเงินรวมมักไม่สัมพันธ์กัน

  ในปี 2556-2558 บริษัทฯ มีรายได้ค่าที่ปรึกษาและบริหารในระดับใกล้เคียงกัน คือ 51.42
  ล้านบาท 50.39 ล้านบาท และ 54.17 ล้านบาท
  ในขณะที่บันทึกต้นทุนค่าที่ปรึกษาและบริหารจำนวน 63.05 ล้านบาท 44.63 ล้านบาท และ
  44.67 ล้านบาทตามลำดับ ซึ่งการที่ต้นทุนค่าที่ปรึกษาและบริหารเริ่มลดลงตั้งแต่ปี 2557 นั้น
  เป็นผลจากการจัดประเภทของค่าใช้จ่ายบางรายการใหม่
  อันสืบเนื่องจากการยกเลิกโครงการน้ำงึม 3

รายได้อื่น

  รายได้อื่นมักเกิดจากดอกเบี้ยรับจากการบริหารสภาพคล่องของบริษัทฯ อย่างไรก็ตาม ในปี 2557
  บริษัทฯ ได้ตัดจำหน่ายหนี้สินภายใต้แผนฟื้นฟูกิจการในส่วนที่เจ้าหนี้ไม่ได้เรียกขอรับชำระหนี้
  และบันทึกรับรู้เป็นรายได้อื่นเป็นจำนวน 67.49 ล้านบาท จึงส่งผลให้รายได้อื่นสูงถึง 109.62
  ล้านบาท ส่วนในปี 2558 นี้ รายได้อื่นส่วนหนึ่ง
  เกิดจากการที่บริษัทย่อยแห่งหนึ่งได้รับเงินจากกิจการร่วมค้า
  เพื่อชดเชยค่าความเสียหายอันเนื่องจากการบอกเลิกสัญญา เป็นจำนวน 145.69 ล้านบาท

ส่วนแบ่งกำไรจากเงินลงทุนในบริษัทร่วม

  บริษัทฯ ลงทุนในธุรกิจผลิตและจำหน่ายกระแสไฟฟ้า ผ่านบริษัทร่วม
  ดังนั้นจึงบันทึกรับรู้รายได้ในรูปแบบของส่วนแบ่งกำไรจากเงินลงทุนในบริษัทร่วม
  ปัจจุบันมีโครงการที่ดำเนินการและก่อให้เกิดรายได้แล้ว 2 โครงการคือ
  โครงการโรงไฟฟ้าพลังน้ำเทิน-หินบูน ในประเทศสาธารณรัฐประชาธิปไตยประชาชนลาว
  และโครงการโรงไฟฟ้าพลังความร้อนร่วมบางบ่อ ในประเทศไทย

  ในปี 2556 บริษัทฯ มีรายได้จากธุรกิจไฟฟ้า จำนวน 499.61 ล้านบาท คิดเป็นร้อยละ 42.02
  ของยอดรวมของรายได้ทุกประเภท ปี 2557 มีรายได้จากธุรกิจไฟฟ้า 565.46 ล้านบาท
  คิดเป็นร้อยละ 44.51 ส่วนปี 2558 รายได้จากธุรกิจไฟฟ้าลดลงเหลือ 318.95 ล้านบาท
  หรือร้อยละ 41.31 ของรายได้ทุกประเภทของบริษัทฯ

  เนื่องจากการผลิตและขายไฟฟ้า
  จะดำเนินการภายใต้สัญญาซื้อขายไฟฟ้าระยะยาวกับการไฟฟ้าฝ่ายผลิตแห่งประเทศไทย
  ซึ่งจะกำหนดเงื่อนไขต่างๆ รวมถึงราคาซื้อขายไฟฟ้าไว้ล่วงหน้าแล้ว ดังนั้น
  จึงไม่มีความเสี่ยงด้านการตลาด
  ปัจจัยที่จะกระทบต่อผลประกอบการในแต่ละปีที่สำคัญส่วนหนึ่งจะมาจากการเปลี่ยนแปลงค่าเงินบาท
  ส่วนปัจจัยอื่นจะแตกต่างกันไปตามประเภทของโรงไฟฟ้า สำหรับโรงไฟฟ้าพลังความร้อนนั้น
  ต้องมีการหยุดเดินเครื่องเพื่อบำรุงรักษาใหญ่ ทุกระยะ 3 ปี ในด้านโรงไฟฟ้าพลังน้ำนั้น
  ปริมาณน้ำเป็นปัจจัยสำคัญต่อกระบวนการผลิต ซึ่งจะส่งผลโดยตรงต่อผลประกอบการ
  ถึงแม้ว่าบริษัทฯสามารถบริหารจัดการน้ำได้อย่างมีประสิทธิภาพมากขึ้น
  หลังจากการก่อสร้างอ่างเก็บน้ำของโครงการเทินหินบูนส่วนขยายแล้วเสร็จ
  แต่ภาวะความแห้งแล้งที่เกิดขึ้นในภูมิภาคในปี 2558 นี้
  ก็ยังทำให้ปริมาณไฟฟ้าที่นำส่งเข้าระบบของการไฟฟ้าฝ่ายผลิตแห่งประเทศไทยลดลง

(2) ค่าใช้จ่าย

ค่าใช้จ่ายในการขาย

  บริษัทฯ มีค่าใช้จ่ายในการขายในปี 2556-2558 เป็นจำนวน 36.03 ล้านบาท 25.47 ล้านบาท
  และ 8.47 ล้านบาท ตามลำดับ ซึ่งค่าใช้จ่ายในการขายนี้ประกอบด้วย
  ค่าธรรมเนียมการโอนที่ดินและภาษีธุรกิจเฉพาะซึ่งจะปรับตัวสัมพันธ์กับการขายที่ดิน

ค่าใช้จ่ายในการบริหาร

  บริษัทฯ มีค่าใช้จ่ายในการบริหาร จำนวน 494.45 ล้านบาท ในปี 2556 จำนวน 396.29
  ล้านบาทในปี 2557 และ 249.64 ล้านบาทในปี 2558 โดยมีรายละเอียดดังนี้

  []

  ค่าใช้จ่ายในการบริหารที่สำคัญประกอบไปด้วย ค่าใช้จ่ายเกี่ยวกับพนักงาน
  ซึ่งเป็นกลไกที่สำคัญต่อการเจริญเติบโตของบริษัท
  และจะเพิ่มขึ้นตามการปรับขึ้นของอัตราเงินเดือนและการขยายธุรกิจ

  อย่างไรก็ตาม ในปี 2556 บริษัทย่อยแห่งหนึ่ง
  ได้มีการรับรู้ผลขาดทุนจากการด้อยค่าเงินลงทุนในโครงการเขื่อนไฟฟ้าพลังน้ำ น้ำงึม 3
  โดยบันทึกเป็นส่วนหนึ่งของค่าใช้จ่ายในการบริหาร เป็นจำนวน 275.31 ล้านบาท
  จึงทำให้ค่าใช้จ่ายในการบริหารในปี 2556 เพิ่มสูงขึ้นเป็นอย่างมาก และในปี 2557
  ก็ยังรับรู้ผลขาดทุนจากการด้อยค่าเงินลงทุนในโครงการดังกล่าวเพิ่มเติมอีก 65.15 ล้านบาท
  และตัดจำหน่ายสินทรัพย์ที่ใช้งานอยู่ในสาธารณรัฐแห่งสหภาพเมียนมาร์เป็นค่าใช้จ่ายอีกเป็นจำนวน
  50.73 ล้านบาท นอกจากนั้น บริษัทฯ ยังได้บันทึกผลขาดทุนจากการตีราคาสินค้าอีกเป็นจำนวน
  24.28 ล้านบาท จึงส่งผลให้ค่าใช้จ่ายในการบริหารในปี 2556 และปี 2557 สูงกว่าปี 2558

รายการโอนกลับหนี้สงสัยจะสูญ

  ในปี 2558 บริษัทฯได้รับชำระหนี้ซึ่งได้ตั้งสำรองไว้เต็มจำนวนแล้ว
  คืนจากกิจการร่วมค้าเป็นจำนวน 100.30 ล้านบาท เทียบกับที่ได้รับคืนเป็นจำนวน 56.00
  บาทในปี 2557 และจำนวน 51.92 ล้านบาทในปี 2556

ค่าตอบแทนผู้บริหาร

  บริษัทฯ บันทึกค่าตอบแทนผู้บริหารเป็นจำนวน 68.86 ล้านบาท 89.42 ล้านบาท และ 95.34
  ล้านบาท ในปี 2556-2558 ตามลำดับ

ต้นทุนทางการเงิน

  เนื่องจากบริษัทฯ ยังอยู่ระหว่างการชำระหนี้ตามแผนฟื้นฟูกิจการ
  ซึ่งได้มีการคำนวณดอกเบี้ยที่ต้องชำระทั้งหมดรวมไว้ในภาระหนี้ตามแผนแล้ว และในช่วงที่ผ่านมา
  บริษัทฯ ไม่มีการกู้เงินเพิ่ม ดังนั้น
  จึงแทบไม่มีต้นทุนทางการเงินปรากฏในงบกำไรขาดทุนเบ็ดเสร็จ

ภาษีเงินได้

  บริษัทฯ มีภาษีเงินได้ในปี 2556-2558 เป็นจำนวน 43.36 ล้านบาท 45.57 ล้านบาท และ
  34.02 ล้านบาท ตามลำดับ โดยในปี 2556 เป็นต้นมา
  อัตราภาษีเงินได้นิติบุคคลได้ถูกปรับลงมาอยู่ที่อัตราร้อยละ 20
  ซึ่งเป็นไปตามพระราชกฤษฎีกาฉบับที่ 530

  สำหรับในปี 2558 แม้บริษัทย่อยแห่งหนึ่งจะได้รับเงินชดเชยค่าเสียหายจากการบอกเลิกสัญญา
  ซึ่งถือเป็นรายได้ที่ต้องนำไปเสียภาษี แต่ในปี 2557
  บริษัทย่อยอีกแห่งหนึ่งได้มีการปรับโครงสร้างการลงทุนในโครงการด้านไฟฟ้า
  โดยวิธีการขายหุ้นให้กับบริษัทที่จัดตั้งใหม่ในต่างประเทศ
  ทำให้เกิดผลกำไรที่ต้องนำไปเสียภาษีในจำนวนที่สูงกว่า จึงส่งผลให้ค่าใช้จ่ายภาษีเงินได้ในปี
  2558 ลดลงเมื่อเทียบกับปี 2557

(3) กำไรส่วนที่เป็นของผู้ถือหุ้นบริษัทและอัตราผลตอบแทนผู้ถือหุ้น

  กำไรส่วนที่เป็นของบริษัทใหญ่ในปี 2556-2558 มีจำนวน 220.89 ล้านบาท 337.94 ล้านบาท
  และ 195.44 ล้านบาท คิดเป็นกำไรต่อหุ้นจำนวน 0.54 บาท 0.82 บาท และ 0.48 บาท
  ตามลำดับ

  ในปี 2557 แม้รายได้จากการขายที่ดินจะลดลงเมื่อเทียบกับปี 2556
  แต่ก็ถูกชดเชยด้วยการเพิ่มขึ้นของส่วนแบ่งกำไรจากเงินลงทุนในบริษัทร่วม และรายได้อื่น
  นอกจากนั้น
  ค่าใช้จ่ายในการบริหารที่ลดลงเนื่องจากการตัดจำหน่ายเงินลงทุนในโครงการเขื่อนไฟฟ้าพลังน้ำ
  น้ำงึม 3 ในปี 2557 ที่ลดลงเมื่อเทียบกับปี 2556 ได้ส่งผลให้กำไรสุทธิของปี 2557 เพิ่มสูงขึ้น

  สำหรับในปี 2558 นั้น
  ทั้งรายได้จากการขายที่ดินและส่วนแบ่งกำไรจากเงินลงทุนในบริษัทร่วมได้ลดลงเป็นอย่างมาก
  ถึงแม้จะถูกชดเชยด้วยรายได้อื่นที่เพิ่มสูงขึ้นจากการที่บริษัทย่อยได้รับเงินเพื่อชดเชยค่าความเสียหายจากการบอกเลิกสัญญา
  เป็นจำนวนเงินถึง 145.69 ล้านบาท และรายการโอนกลับหนี้สงสัยจะสูญในปี 2558
  ที่เพิ่มขึ้นจากปี 2557 รวมถึงค่าใช้จ่ายในการบริหารที่ลดลงก็ตาม
  กำไรสำหรับปีและกำไรส่วนที่เป็นของบริษัทใหญ่ก็ยังลดลง

14.2 ฐานะทางการเงิน

  (ก) สินทรัพย์

  ณ สิ้นปี 2556-2558 บริษัทฯ มีสินทรัพย์รวมจำนวน 5,151.60 ล้านบาท 5,258.28 ล้านบาท
  และ 5,506.16 ล้านบาท ตามลำดับ โดยสินทรัพย์ที่สำคัญประกอบด้วย
  เงินสดและรายการเทียบเท่าเงินสด เงินลงทุนชั่วคราว ต้นทุนการพัฒนาอสังหาริมทรัพย์
  เงินลงทุนในบริษัทร่วม และเงินลงทุนระยะยาวอื่น

  ในส่วนของลูกหนี้การค้าและลูกหนี้อื่นนั้น ถึงแม้ธุรกิจหลักอย่างหนึ่งของบริษัทฯ
  คือการพัฒนาและขายที่ดิน ซึ่งเป็นสินค้าที่มีมูลค่าสูง แต่บริษัทฯ
  กลับมีมูลค่าลูกหนี้การค้าและลูกหนี้อื่น-สุทธิ ไม่มากนัก เนื่องจากมาตรฐานการบัญชีฉบับที่ 18
  (ปรับปรุง 2552) เรื่องรายได้ ที่เริ่มใช้ในปี 2554 นั้น กำหนดให้บริษัทฯ
  รับรู้รายได้จากการขายเมื่อมีการโอนที่ดิน ซึ่งตามธรรมเนียมปฏิบัติ บริษัทฯ
  จะโอนที่ดินก็เมื่อได้รับชำระค่าที่ดินครบจำนวนแล้ว จึงทำให้ไม่มีลูกหนี้จากการขายที่ดิน ดังนั้น
  ลูกหนี้ส่วนใหญ่จึงเป็นลูกหนี้ที่เกิดจากการให้บริการระบบสาธารณูปโภคในนิคมฯ

  บริษัทฯ มีลูกหนี้การค้าและลูกหนี้อื่น-กิจการที่เกี่ยวข้องกันที่บันทึกในงบแสดงฐานะการเงินรวม
  จำนวน 4.31 ล้านบาทในปี 2556 จำนวน 41.89 ล้านบาทและจำนวน 42.12 ล้านบาทในปี
  2557 และปี 2558 หรือคิดเป็นสัดส่วนเพียงร้อยละ 0.08 ร้อยละ 0.80 และร้อยละ 0.76
  ของสินทรัพย์รวม ซึ่งในจำนวนดังกล่าว ประกอบด้วยลูกหนี้การค้า 4.10 ล้านบาทในปี 2556
  จำนวน 3.62 ล้านบาทในปี 2557 และจำนวน 4.89 ล้านบาทในปี 2558
  โดยสามารถจำแนกอายุของลูกหนี้การค้า-กิจการที่เกี่ยวข้องกัน ได้ดังนี้

  []

  บริษัทฯ
  ได้มีการตั้งค่าเผื่อหนี้สงสัยจะสูญทั้งจำนวนสำหรับค่าที่ปรึกษาและค่าบริหารโครงการด้านวิศวกรรม
  ซึ่งค้างชำระมามากกว่า 12 เดือนขึ้นไปและคาดว่าจะเรียกเก็บเงินไม่ได้
  เนื่องจากโครงการดังกล่าวประสบปัญหาด้านการเงิน อย่างไรก็ตาม ในปี 2556 บริษัทฯ
  สามารถติดตามทวงถามหนี้ดังกล่าวคืนมาได้บางส่วนเป็นจำนวนเงิน 51.92 ล้านบาท และในปี
  2557 ยังได้รับเงินคืนอีกจำนวน 54.29 ล้านบาท ส่วนในปี 2558 นี้ ได้รับคืนมาเป็นจำนวน
  100.30 ล้านบาท ทั้งนี้ บริษัทฯ จะยังคงติดตามทวงถามต่อไปเพื่อให้เกิดความเสียหายน้อยที่สุด

  บริษัทฯ มีลูกหนี้การค้าและลูกหนี้อื่น-กิจการอื่นที่บันทึกในงบแสดงฐานะการเงินรวม จำนวน
  34.33 ล้านบาทในปี 2556 จำนวน 51.99 ล้านบาทและจำนวน 60.49 ล้านบาทในปี 2557
  และปี 2558 หรือคิดเป็นสัดส่วนเพียงร้อยละ 0.67 ร้อยละ 0.99 และร้อยละ 1.10
  ของสินทรัพย์รวม ซึ่งในจำนวนดังกล่าว ประกอบด้วยลูกหนี้การค้า 17.50 ล้านบาทในปี 2556
  จำนวน 14.71 ล้านบาทในปี 2557 และจำนวน 14.07 ล้านบาทในปี 2558
  โดยสามารถจำแนกอายุของลูกหนี้การค้า-กิจการอื่น ได้ดังนี้

  []

  นอกจากลูกหนี้ค่าที่ปรึกษาที่กล่าวไปแล้ว ลูกหนี้การค้าส่วนใหญ่ทั้งกิจการที่เกี่ยวข้องกัน
  และกิจการอื่น ล้วนเป็นลูกหนี้ที่ยังอยู่ในกำหนดชำระ

เงินสดและรายการเทียบเท่าเงินสด

  บริษัทฯ มีเงินสดและรายการเทียบเท่าเงินสดในปี 2556-2558 เป็นจำนวน 989.44 ล้านบาท
  จำนวน 851.53 ล้านบาท และ 1,045.17 ล้านบาท คิดเป็นสัดส่วนร้อยละ 19.21 ร้อยละ
  16.19 และร้อยละ 18.98 ของสินทรัพย์รวม ตามลำดับ โดยส่วนใหญ่จะประกอบด้วย
  เงินลงทุนอายุไม่เกิน 3 เดือน รองลงมาก็เป็น เงินฝากกระแสรายวัน และเงินฝากออมทรัพย์

เงินลงทุนชั่วคราว

  เพื่อบริหารสินทรัพย์ให้ได้รับผลตอบแทนที่สูงขึ้น บริษัทฯ
  จึงได้พิจารณาลงทุนในตราสารที่มีอายุมากกว่า 3 เดือน แต่ไม่เกิน 6 เดือน เช่น กองทุนรวม
  ใบรับเงินฝาก และตั๋วแลกเงินของสถาบันการเงินหลายแห่งเพิ่มขึ้น โดยในปี 2556-2558
  มีเงินลงทุนชั่วคราวจำนวน 160.01 ล้านบาท 363.70 ล้านบาท และ 335.14 ล้านบาท
  ตามลำดับ

ต้นทุนการพัฒนาอสังหาริมทรัพย์

  เปรียบเสมือนสินค้าคงเหลือของบริษัท
  อันประกอบด้วยต้นทุนที่ดินและค่าใช้จ่ายในการพัฒนาที่ดินให้พร้อมขาย
  รวมถึงดอกเบี้ยจ่ายและค่าธรรมเนียมของเงินกู้ด้วย ในปี 2556-2558
  มียอดคงเหลือของต้นทุนการพัฒนาอสังหาริมทรัพย์จำนวน 691.67 ล้านบาท จำนวน 521.44
  ล้านบาท และจำนวน 490.92 ล้านบาท ตามลำดับ คิดเป็นสัดส่วนร้อยละ 13.43 ร้อยละ 9.92
  และร้อยละ 8.92 ของสินทรัพย์รวม เนื่องจากลักษณะธุรกิจของบริษัทฯ
  ซึ่งต้องใช้เงินลงทุนเป็นจำนวนมากในการพัฒนาและก่อสร้างระบบสาธารณูปโภคในนิคมฯ
  จึงทำให้มีมูลค่าของสินค้าคงเหลือสูง ซึ่งมักส่งผลให้อัตราการหมุนเวียนของสินค้าคงเหลือ

  อย่างไรก็ตาม หากบริษัทไม่ได้มีการขยายโครงการ
  มูลค่าต้นทุนการพัฒนาอสังหาริมทรัพย์นี้ก็จะลดลงเรื่อยๆตามการขายที่ดิน

เงินลงทุนในบริษัทร่วม

  ประกอบด้วย เงินลงทุนในบริษัท อีสเทิร์น เพาเวอร์ แอนด์อิเล็คทริค จำกัด บริษัท เทินหินบูน
  พาวเวอร์ จำกัด และ บริษัท น้ำงึม 3 พาวเวอร์ จำกัด โดยมีมูลค่าเงินลงทุนในปี 2556-2558
  เท่ากับ 2,125.70 ล้านบาท และ 2,336.35 ล้านบาท 2,482.73 ล้านบาท ตามลำดับ
  คิดเป็นสัดส่วนสูงถึงร้อยละ 41.26 ร้อยละ 44.43 และร้อยละ 45.09 ของมูลค่าสินทรัพย์รวม
  โดยการเพิ่มสูงขึ้นของเงินลงทุนในบริษัทร่วมในแต่ละปีนั้น
  เกิดจากรับรู้ส่วนแบ่งกำไรของบริษัทร่วมที่ลงทุนตามวิธีส่วนได้เสีย

เงินลงทุนระยะยาวอื่น

  ส่วนใหญ่ประกอบด้วยเงินลงทุนในกองทุนรวมอสังหาริมทรัพย์ และเงินลงทุนในพันธบัตรรัฐบาล
  ที่มีอัตราดอกเบี้ยร้อยละ 3.25 ต่อปี

เงินลงทุนในโครงการ

  ทั้งจำนวนเป็นเงินลงทุนในการพัฒนาโครงการเขื่อนไฟฟ้าพลังน้ำน้ำงึม 3
  ในสาธารณรัฐประชาธิปไตยประชาชนลาว มูลค่าเงินลงทุนในโครงการ ณ สิ้นปี 2556-2558
  เท่ากับ 191.94 ล้านบาท 126.60 ล้านบาท และ122.21 ล้านบาท คิดเป็นสัดส่วนร้อยละ
  3.73 ร้อยละ 2.41 และร้อยละ 2.22 ของสินทรัพย์รวมในแต่ละปี ในปี 2556 บริษัท จี เอ็ม
  เอส ลาว จำกัด ซึ่งเป็นบริษัทย่อย
  ได้มีมติเป็นเอกฉันท์ให้ตัดจำหน่ายเงินลงทุนในโครงการเขื่อนไฟฟ้าพลังน้ำ น้ำงึม 3 บางส่วน
  เนื่องจากโครงการดังกล่าวไม่ได้รับการอนุมัติการต่ออายุสัญญาพัฒนาโครงการ
  ที่ได้หมดอายุไปเมื่อวันที่ 29 มีนาคม 2556
  จากกระทรวงวางแผนและการลงทุนของรัฐบาลสาธารณรัฐประชาธิปไตยประชาชนลาว
  อันเป็นผลสืบเนื่องมาจากการเปลี่ยนแปลงนโยบายการพัฒนาพลังงานภายในประเทศของ
  สปป.ลาว โดยให้รับรู้ผลขาดทุนจากการด้อยค่าเงินลงทุนจำนวน 275.31ล้านบาท
  เป็นส่วนหนึ่งของค่าใช้จ่ายในการบริหาร
  ส่งผลให้เงินลงทุนในโครงการที่ปรากฎในงบแสดงฐานะการเงินรวมปี 2556 ลดลง

  ที่ประชุมคณะกรรมการบริษัทฯ เมื่อวันที่ 15 ตุลาคม 2557
  ได้มีมติให้ตัดจำหน่ายเงินลงทุนในโครงการดังกล่าวเพิ่มเติมอีกจำนวน 65.15 ล้านบาท
  เนื่องจากได้รับทราบผลการเจรจาเพื่อโอนและขายสินทรัพย์ของโครงการ
  ระหว่างผู้ร่วมทุนและหน่วยงานของรัฐบาลใน สปป.ลาว ซึ่งได้ไม่เต็มจำนวน

  (ข) สภาพคล่อง

กระแสเงินสด

[]

  ปี 2556

  บริษัทฯ มีกระแสเงินสดสุทธิได้มาจากกิจกรรมดำเนินงาน จำนวน 126.09 ล้านบาท
  ซึ่งเกิดจากรายการที่มีนัยสำคัญดังนี้

-   กำไรจากการดำเนินงานที่เป็นตัวเงิน 39.11ล้านบาท อันประกอบด้วยรายการที่สำคัญคือ
    กำไรก่อนค่าใช้จ่ายภาษีเงินได้ 291.58 ล้านบาท
    ปรับเพิ่มด้วยขาดทุนจากการด้อยค่าเงินลงทุนในโครงการ 275.31 ล้านบาท ค่าเสื่อมราคา
    28.28 ล้านบาท และค่าใช้จ่ายตัดจ่าย 18.37 ล้านบาท
    ปรับลดด้วยส่วนแบ่งกำไรจากเงินลงทุนในบริษัทร่วม จำนวน 499.61 ล้านบาท
    หนี้สงสัยจะสูญโอนกลับ จำนวน 59.66 ล้านบาท และดอกเบี้ยรับจำนวน 19.29 ล้านบาท

-   เงินสดเพิ่มขึ้นจาก

1.  การลดลงของลูกหนี้การค้าและลูกหนี้อื่นจำนวน 77.81 ล้านบาท

2.  การเพิ่มขึ้นของเจ้าหนี้อื่น จำนวน 79.30 ล้านบาท

3.  ดอกเบี้ยรับ 21.99 ล้านบาท

-   เงินสดลงลงจาก

1.  การเพิ่มขึ้นของต้นทุนการพัฒนาอสังหาริมทรัพย์ 36.06 ล้านบาท

2.  การจ่ายภาษีเงินได้และภาษีถูกหัก ณ ที่จ่าย จำนวน 46.73 ล้านบาท

  ในส่วนของกิจกรรมลงทุน บริษัทฯ มีเงินสดสุทธิได้มาจากกิจกรรมลงทุน 360.17 ล้านบาท
  โดยมีรายการที่มีนัยสำคัญ ดังนี้

-   เงินสดเพิ่มขึ้นจาก

1.  เงินปันผลรับจากเงินลงทุนในบริษัทร่วม จำนวน 462.06 ล้านบาท

-   เงินสดลดลงจาก

1.  การเพิ่มขึ้นของเงินลงทุนชั่วคราว จำนวน 55.47 ล้านบาท

2.  การซื้อที่ดิน อาคาร และอุปกรณ์ 37.96 ล้านบาท

  ในส่วนของกิจกรรมจัดหาเงินนั้น บริษัทฯ มีเงินสดสุทธิใช้ไปในกิจกรรมจัดหาเงินจำนวน 70.40
  ล้านบาท เนื่องจาก

-   การจ่ายชำระหนี้สินภายใต้แผนฟื้นฟูกิจการและภายใตสัญญาปรับโครงสร้างหนี้ จำนวน 70.33
    ล้านบาท

  ปี 2557

  บริษัทฯ มีกระแสเงินสดสุทธิใช้ไปในกิจกรรมดำเนินงาน 181.61 ล้านบาท
  เนื่องจากรายการที่มีนัยสำคัญดังนี้

-   ขาดทุนจากการดำเนินงาน จำนวน 48.66 ล้านบาท ซึ่งประกอบด้วยรายการที่สำคัญคือ
    กำไรก่อนหักค่าใช้จ่ายภาษีเงินได้ จำนวน 467.11 ล้านบาท ปรับเพิ่มด้วยรายการที่สำคัญคือ
    ขาดทุนจากการด้อยค่าเงินลงทุนในโครงการ 65.15 ล้านบาท
    ขาดทุนจากการจำหน่ายสินทรัพย์ถาวร 50.73 ล้านบาท
    ค่าใช้จ่ายตัดจ่ายและค่าเสื่อมราคารวมเป็นจำนวน 68.62 ล้านบาท
    และปรับลดด้วยหนี้สงสัยจะสูญโอนกลับ 66.63 ล้านบาท
    การตัดจำหน่ายหนี้สินภายใต้แผนฟื้นฟูกิจการฯ 67.49 ล้านบาท ดอกเบี้ยรับ 32.48 ล้านบาท
    และส่วนแบ่งกำไรจากเงินลงทุนในบริษัทร่วม จำนวน 565.46 ล้านบาท

-   เงินสดเพิ่มขึ้นจาก

1.  การลดลงของต้นทุนการพัฒนาอสังหาริมทรัพย์ จำนวน 145.94 ล้านบาท
    เนื่องจากการโอนที่ดินให้ลูกค้า

2.  ดอกเบี้ยรับ จำนวน 34.48 ล้านบาท

3.  การรับชำระหนี้จากลูกหนี้การค้าและลูกหนี้อื่น จำนวน 20.38 ล้านบาท

-   เงินสดลดลงจาก

1.  การเพิ่มขึ้นของสินทรัพย์ไม่หมุนเวียนอื่น จำนวน 77.15 ล้านบาท

2.  การชำระเงินคืนเจ้าหนี้อื่น จำนวน 196.67 ล้านบาท

3.  การจ่ายภาษีเงินได้และภาษีถูกหัก ณ ที่จ่าย 58.91 ล้านบาท

  ในส่วนของกิจกรรมลงทุน บริษัทฯ มีกระแสเงินสดสุทธิได้มาจากกิจกรรมลงทุน 151.80 ล้านบาท
  เนื่องจาก

-   เงินสดเพิ่มขึ้นจาก

1.  เงินปันผลรับจากการลงทุนในบริษัทร่วม จำนวน 368.08 ล้านบาท

2.  ได้รับชำระหนี้จากบริษัทและบุคคลที่เกี่ยวโยงกัน จำนวน 29.36 ล้านบาท

-   เงินสดลดลงจาก

1.  การเพิ่มขึ้นสุทธิของเงินลงทุนชั่วคราว จำนวน 203.67 ล้านบาท

2.  การซื้อที่ดิน อาคาร และอุปกรณ์ จำนวน 44.04 ล้านบาท

  ในส่วนของกิจกรรมจัดหาเงิน บริษัทฯ มีกระแสเงินสดสุทธิใช้ไป จำนวน 110.82 ล้านบาท
  เนื่องจาก

-   การจ่ายชำระหนี้สินภายใต้แผนฟื้นฟูกิจการและภายใต้สัญญาปรับโครงสร้างหนี้ จำนวน 110.40
    ล้านบาท

  ปี 2558

  บริษัทฯ มีกระแสเงินสดสุทธิได้มาจากกิจกรรมดำเนินงาน 65.68 ล้านบาท
  เนื่องจากรายการที่มีนัยสำคัญดังนี้

-   ขาดทุนจากการดำเนินงาน จำนวน 7.67 ล้านบาท ซึ่งประกอบด้วยรายการที่สำคัญคือ
    กำไรก่อนหักค่าใช้จ่ายภาษีเงินได้ จำนวน 351.29 ล้านบาท
    ปรับเพิ่มด้วยค่าใช้จ่ายตัดจ่ายและค่าเสื่อมราคารวมเป็นจำนวน 78.51 ล้านบาท
    และปรับลดด้วยหนี้สงสัยจะสูญโอนกลับ จำนวน 110.38 ล้านบาท ดอกเบี้ยรับ 24.05
    ล้านบาท และส่วนแบ่งกำไรจากเงินลงทุนในบริษัทร่วม จำนวน 318.95 ล้านบาท

-   เงินสดเพิ่มขึ้นจาก

1.  การลดลงของต้นทุนการพัฒนาอสังหาริมทรัพย์ จำนวน 30.52 ล้านบาท
    จากการโอนกรรมสิทธิ์ในที่ดินให้ลูกค้า

2.  ดอกเบี้ยรับ จำนวน 25.45 ล้านบาท

3.  การรับชำระหนี้จากลูกหนี้การค้าและลูกหนี้อื่น จำนวน 99.12 ล้านบาท

-   เงินสดลดลงจาก

1.  การเพิ่มขึ้นของสินทรัพย์ไม่หมุนเวียนอื่น จำนวน 25.48 ล้านบาท

2.  การชำระเงินคืนเจ้าหนี้อื่น จำนวน 21.04 ล้านบาท

3.  การจ่ายภาษีเงินได้และภาษีถูกหัก ณ ที่จ่าย 30.22 ล้านบาท

  ในส่วนของกิจกรรมลงทุน บริษัทฯ มีกระแสเงินสดสุทธิได้มาจากกิจกรรมลงทุน 319.61 ล้านบาท
  เนื่องจาก

-   เงินสดเพิ่มขึ้นจาก

1.  เงินปันผลรับจากการลงทุนในบริษัทร่วม จำนวน 299.94 ล้านบาท

2.  การลดลงสุทธิของเงินลงทุนชั่วคราว จำนวน 28.88 ล้านบาท

-   เงินสดลดลงจากการซื้อที่ดิน อาคาร และอุปกรณ์ จำนวน 21.09 ล้านบาท

  ในส่วนของกิจกรรมจัดหาเงิน บริษัทฯ มีกระแสเงินสดสุทธิใช้ไป จำนวน 198.81 ล้านบาท
  เนื่องจาก

-   การจ่ายชำระหนี้สินภายใต้แผนฟื้นฟูกิจการและภายใต้สัญญาปรับโครงสร้างหนี้ จำนวน 174.99
    ล้านบาท

อัตราส่วนสภาพคล่อง

  ในปี 2556-2558 บริษัทฯ มีอัตราส่วนสภาพคล่อง 3.82 เท่า 5.00 เท่า และ 5.94 เท่า
  และมีอัตราส่วนสภาพคล่องหมุนเร็ว 2.42 เท่า 3.57 เท่า และ 4.46 เท่าตามลำดับ
  โดยสาเหตุที่อัตราส่วนทั้งสองมีความแตกต่างกันค่อนข้างมากนั้น
  เนื่องมาจากลักษณะเฉพาะของธุรกิจที่มีมูลค่าสินค้าคงเหลือสูง
  ซึ่งได้ส่งผลให้อัตราการหมุนเวียนของสินค้าคงเหลือมีค่าเพียง 0.29 เท่า 0.36 เท่า และ
  0.06 เท่า ในปี 2556-2558 ตามลำดับ อย่างไรก็ตาม การที่บริษัทฯ
  มีอัตราส่วนสภาพคล่องหมุนเร็วที่สูงกว่า 1 เท่า นั้น ก็ทำให้มั่นใจได้ในระดับหนึ่งว่าบริษัทฯ
  จะไม่มีปัญหาในชำระหนี้สินระยะสั้นที่ถึงกำหนด

  (ค) แหล่งที่มาของเงินทุน

หนี้สิน

  บริษัทฯ และบริษัทย่อยมีหนี้สินรวมเป็นจำนวน 1,447.31 ล้านบาท 1,122.25 ล้านบาท
  และ948.31 ล้านบาท ในปี 2556-2558 คิดเป็นสัดส่วนร้อยละ 28.09 ร้อยละ 21.34
  และร้อยละ 17.22ของสินทรัพย์รวม
  โดยหนี้สินหลักคือหนี้สินภายใต้แผนฟื้นฟูกิจการและภายใต้สัญญาปรับโครงสร้างหนี้ ซึ่งบริษัทฯ
  ยังคงมีภาระผูกพันที่จะต้องจ่ายชำระคืนตามเงื่อนไขที่ระบุไว้ในแผนฟื้นฟูฯและสัญญาปรับโครงสร้างหนี้
  โดยจะชำระดอกเบี้ยเป็นรายไตรมาส ส่วนเงินต้นจะทำการชำระคืนปีละ 2 ครั้ง
  ในเดือนมิถุนายน และธันวาคม ตามจำนวนที่ได้ระบุไว้ในสัญญาฯ

  เนื่องจากบริษัทฯ ได้มีการชำระหนี้สินตามกำหนดเวลามาโดยตลอด
  ดังนั้นยอดคงเหลือของหนี้สินภายใต้แผนฟื้นฟูฯ จึงค่อยๆปรับลดลงเรื่อยมา โดยมียอดรวมในปี
  2556-2558 เป็นจำนวน 1,130.00 ล้านบาท 952.12 ล้านบาท และ 777.12 ล้านบาท
  ตามลำดับ

ส่วนของผู้ถือหุ้น

  จากการที่บริษัทฯ สามารถดำเนินงานจนมีผลกำไรเรื่อยมา ทำให้ยอดขาดทุนสะสมค่อยๆปรับลดลง
  โดยมียอดขาดทุนสะสมคงเหลือ ณ สิ้นปี 2558 มีจำนวน 2,053.25 ล้านบาท เทียบกับจำนวน
  2,248.69 ล้านบาทในปี 2557 และจำนวน 2,586.63 ล้านบาทในปี 2556
  และทำให้ส่วนของผู้ถือหุ้นของบริษัทใหญ่ได้ปรับเพิ่มขึ้นเป็น 2,194.17 ล้านบาท ในปี 2558
  เทียบกับจำนวน 1,572.64 ล้านบาทในปี 2556

โครงสร้างเงินลงทุน

  จากการที่บริษัทฯ สามารถจ่ายชำระหนี้สินตามแผนฟื้นฟูฯ ได้ตลอดมา
  จนทำให้จำนวนหนี้สินค่อยๆลดลง ในขณะที่ส่วนของผู้ถือหุ้นเพิ่มสูงขึ้นอย่างต่อเนื่อง
  ส่งผลให้อัตราส่วนหนี้สินต่อส่วนของผู้ถือหุ้นของบริษัทฯ มีค่าลดลงโดยตลอด จาก 0.39 เท่า ในปี
  2556 เป็น 0.27 เท่าในปี 2557 และ 0.21 เท่า ในปี 2558 และเนื่องจากบริษัทฯ
  ยังอยู่ระหว่างการชำระหนี้ภายใต้แผนฟื้นฟูฯ จึงยังไม่มีนโยบายในการก่อภาระหนี้เพิ่มอีกด้วย

14.3 ปัจจัยที่อาจมีผลกระทบต่อผลการดำเนินงานและฐานะการเงินในอนาคต

  ในปี 2559 เศรษฐกิจไทยมีแนวโน้มที่จะฟื้นตัว แต่ยังไม่เต็มศักยภาพ
  โดยสำนักงานเศรษฐกิจการคลัง คาดการณ์ว่าเศรษฐกิจไทยในปี 2559
  มีแนวโน้มที่จะขยายตัวในอัตราร้อยละ 3.7 (โดยมีช่วงคาดการณ์ที่ร้อยละ 3.2-4.2)
  โดยได้รับแรงส่งจากการลงทุนภาครัฐที่คาดว่าจะเพิ่มขึ้น
  โดยเฉพาะจากโครงการลงทุนยกระดับโครงสร้างพื้นฐานขนาดใหญ่ด้านการคมนาคมขนส่ง
  และกรอบวงเงินงบประมาณรายจ่ายลงทุนในปี 2559 ที่เพิ่มขึ้น
  ส่งผลให้ภาคเอกชนมีการลงทุนตาม นอกจากนี้ การลงทุนด้านโทรคมนาคม 4G
  จะเป็นอีกปัจจัยที่ช่วยหนุนการลงทุนในภาพรวมอีกด้วย สำหรับการบริโภคภาคเอกชน
  จะได้รับผลดีจากราคาเชื้อเพลิงที่ทรงตัวอยู่ในระดับต่ำ
  แต่จากปัญหาหนี้ครัวเรือนที่ยังอยู่ในระดับสูง
  จึงทำให้การบริโภคภาคเอกชนฟื้นตัวขึ้นได้เพียงเล็กน้อยเท่านั้น

  อย่างไรก็ตาม ยังมีปัจจัยเสี่ยงสำคัญที่ต้องติดตามอย่างใกล้ชิด
  เนื่องจากอาจมีผลกระทบต่อการฟื้นตัวของเศรษฐกิจ เช่น
  เศรษฐกิจโลกที่อาจชะลอตัวลงกว่าที่คาด ภาวะโลกร้อนและปรากฏการณ์เอลนิโญ
  ที่คาดว่าจะทำให้ภัยแล้งในปี 2559 รุนแรงที่สุดในรอบ 20 ปี
  ซึ่งจะส่งผลต่อเนื่องไปยังธุรกิจนอกภาคเกษตร เช่น นิคมอุตสาหกรรมและธุรกิจโรงแรม
  และปัจจัยทางด้านการเมืองที่เริ่มมีสัญญาณร้อนแรงขึ้น
  โดยเฉพาะในประเด็นของการทำประชามติรับร่างรัฐธรรมนูญ ซึ่งหากไม่ผ่าน
  อาจส่งผลกระทบต่อความเชื่อมั่นของนักลงทุนทั้งไทยและต่างประเทศ

  แม้ความต้องการที่ดินเพื่ออุตสาหกรรมจะยังคงมีอยู่ แต่ยังมีปัจจัยที่เข้ามากระทบในหลายทาง
  ซึ่งอาจทำให้การลงทุนยังคงชะลอตัวออกไป หรือเติบโตอย่างค่อยเป็นค่อยไปไม่หวือหวา
  ในส่วนของบริษัทฯ แม้ว่าจำนวนที่ดินพร้อมขายเริ่มลดน้อยลง บริษัทฯ
  ก็ยังเชื่อมั่นว่าจะสามารถบริหารจัดการพื้นที่ขายให้เพียงพอและสอดคล้องกับเป้าหมายการขายในแต่ละปีได้อย่างต่อเนื่อง

  นอกจากนี้ การแข่งขันในเรื่องของการจัดการด้านพลังงานไฟฟ้า
  ทั้งจากเชื้อเพลิงพื้นฐานและพลังงานทดแทนที่สูงขึ้นมาก
  อาจทำให้โอกาสที่จะดำเนินการโครงการด้านพลังงานไฟฟ้าใหม่ๆ มีอุปสรรคมากขึ้น แต่บริษัทฯ
  ยังคงศึกษาและแสวงหาโอกาสนั้นตลอดเวลา